અભિનેતામાંથી રાજકારણી બનેલા BJP ના ઉમેદવાર શત્રુઘ્ન સિંહાને આ બેઠક પરથી સતત બીજી વખત જીતતા અટકાવવા માટે એક ભોજપુરી અભિનેતા કુણાલ સિંહ (કૉન્ગ્રેસ), એક ડૉક્ટર ગોપાલ પ્રસાદ સિંહા (JD-U)અને એક ભૂતપૂર્વ પ્રધાન પરવીન અમાનુલ્લા (AAP) મેદાનમાં ઊતર્યા છે. ૨૦૦૯માં મતવિસ્તારોની નવરચના બાદ અસ્તિત્વમાં આવેલી આ બેઠક પરથી સૌપ્રથમ શત્રુઘ્ન સંસદસભ્ય બન્યા હતા. તેમણે તેમના નજીકના પ્રતિસ્પર્ધી RJDના ઉમેદવાર વિજય કુમારને ૧.૬૬ લાખથી વધુ મતથી હરાવ્યા હતા, જ્યારે અભિનેતા શેખર સુમનને કુલ ૫૪,૦૦૦ મત મળ્યા હતા. સિખોના દસમા ગુરુ ગોવિંદ સિંહની બેઠક ગણાતા આ શહેરમાં શત્રુઘ્નની સામે કુલ બાવીસ ઉમેદવાર છે. શત્રુઘ્ન ચૂંટાયા પછી બહુ ઓછી વખત મતવિસ્તારની મુલાકાતે આવ્યા હોવાની તેમના પ્રતિસ્પર્ધીઓની ફરિયાદ છે, પણ શત્રુભૈયા એને ખોટી ગણાવે છે.